དཔལ་ཆེན་འཁོར་བཅས་རོལ་པའི་བྲོ༔ ཞེས་སོགས་ཀྱིས་བྲོ་བརྡུང་བྱའོ།། མནན་སྲེག་འཕང་གསུམ་གྱི་རིམ་པའོ།། གསུམ་པ་དངོས་གྲུབ་བླང་བ་ནི། བྱང་གཏེར་ཕུར་པའི་སྒྲུབ་སྐོར་ལས་དངོས་གྲུབ་ལེན་ཆོག་རྒྱས་པ་ཞིག་མ་བཤད་
པས༑ རྒྱལ་དབང་མཆོག་གི་གསུང་རབས་དངོས་གྲུབ་རྒྱ་མཚོའི་རོལ་གར་དུ་བཀའ་བརྒྱད་བདེ་འདུས་ལྟར་སྣང་བ་རྒྱས་ཤིང་ལེགས་པར་འདུག་མོད། འོན་ཀྱང་རང་ཤར་སྒྲུབ་དབང་ཆེན་མོའི་ཆོ་གའི་བསྡོམས་ལས། དབང་དང་ཆོ་ག་ཁ་སྐོང་སོགས༔
རྒྱས་པར་འདོད་ན་རིགས་མཐུན་པའི༔ རྒྱུད་དང་མན་ངག་གཞན་ནས་བླང་༔ ལེན་དུ་རུང་བ་ང་ཡི་བཀའ༔ ཀུན་ཏུ་བཟང་པོས་གནང་བ་སྟེ༔ མི་མཐུན་ཐེག་པས་སླད་མི་བྱ༔ ཞེས་གསུངས་པས་རིགས་མཐུན་གྱི་དབང་དུ་བྱས་ཏེ་ཆོས་དབང་རིན་པོ་
ཆེའི་ཕུར་པ་སྤུ་གྲི་ནས་བླང་ན་འཐད་པར་མཐོང་བས། དེ་ཡང་དང་པོ་རྫས་བཤམས་པ་ནི་ཀ་པཱ་ལ་ཁ་སྦྱོར་རམ་ཐོད་པ་དང་རིན་པོ་ཆེའི་སྣོད་གང་འོས་སུ་ཕྱེ་མར་ལ་ཆོས་སྨན་དང་མངར་གསུམ་སྤོད་སྣ་ཚོགས་བཏབ་པ་ལས་སྦྲུས་པའི་རིན་པོ་ཆེ་འབར་བའི་
དབྱིབས་ཅན་ལས་བཞིའི་གཟུགས་བརྙན་ཅན་དང་ཚེ་རིལ་གྱིས་བསྐོར་བའི་མཐར་གཡོས་ལྡག་བཟའ་བཅའ་བཏུང་བའི་དངོས་པོ་སྣ་ཚོགས་དང་། ཀ་པཱ་ལ་བདུད་རྩིས་བཀང་བ་ལ་ཆོས་སྨན་བཏབ་པ་སོགས་འདུ་བྱས་ཏེ། སྒྲུབ་པ་ཐོན་རྒྱུའི་སྔ་དྲོ་ལས་གཞུང་

བསྲང་བའི་འཛབ་བཟླས་ཀྱི་སྐབས་སུ་ཐོག་མར་བསྙེན་སྒྲུབ་ཡན་ལག་བཞིའི་འཕྲོ་འདུ་དང་བཅས་ཏེ་འཛབ་ཅི་རིགས་བཟླས་མཚམས། ཧཱུཾ༔ ང་ནི་རྡོ་རྗེ་གཞོན་ནུའི་སྐུ༔ ཞེས་སོགས་ཐུགས་ཀྱི་ཕྲིན་ལས་ལྟར་དངོས་གྲུབ་ཀྱི་རྫས་ལ་བགེགས་བསྐྲད།
འཁོན་བཅུག་ཉམས་གྲིབ་བཤགས་ཕྱིར་ཡེ་ཤེས་སྐུ་མཆོག་གི་བཤགས་པ་བྱ། བདག་ཉིད་རྩ་བའི་དཀྱིལ་འཁོར་གཙོ་བོ་ཡབ་ཡུམ་གྱི་མཁའ་གསང་རྡོ་རྗེ་དང་པདྨ་ཨཱོཾ་དཀར་པོ་དང་ཨཱཿདམར་པོས་མཚན་པ་སྙོམས་པར་ཞུགས།
ཡུམ་གྱི་དུང་ཁང་ན་ཁྲག་འཐུང་རིགས་ལྔ་ཡབ་ཡུམ་གནས་པ་རྣམས་ཀྱང་སྦྱོར་བ་མཛད་པའི་བྱང་སེམས་དཀར་དམར་དབུ་མའི་ལམ་བརྒྱུད་མཁའ་གསང་དུ་འདྲེས་ནས་དངོས་གྲུབ་ཀྱི་སྙིང་པོ་ཨཱོཾ་ཨཱཿཧཱུཾ་གསུམ་་
དུ་གྱུར་པ་བདག་གི་གསང་རྡོར་གྱི་བུ་གར་རྔུབས་ནས་དྭངས་མའི་སྲོག་ཧཱུཾ་ལ་ཐིམ་པས་བདེ་སྟོང་ཡེ་ཤེས་རྒྱས་པར་གྱུར་པ་དང་ལྷན་ཅིག་ཕྱོགས་བཅུ་ཁྲོ་བོའི་དཀྱིལ་འཁོར་དང་མཚན་མ་རྫས་ཀྱི་དཀྱིལ་འཁོར་་་་་་
སོགས་དཀྱིལ་འཁོར་གསུམ་གྱི་ལྷ་ཚོགས་ཐམས་ཅད་སྙོམས་པར་ཞུགས་པའི་སྦྱོར་མཚམས་ཀྱི་བྱང་སེམས་བདུད་རྩིའི་རང་བཞིན་དངོས་གྲུབ་ཀྱི་རྫས་ལ་སིབ་སིབ་ཐིམ་པར་མོས་ཏེ་ཀཱི་ལ་ཡའི་མཐར། ཨཱོཾ་ཨཱཿཧཱུཾ་
སརྦ་སིདྡྷི་ཛ་ཧཱུཾ་ཨཱཿ ཞེས་པ་བརྒྱ་སྟོང་ཙམ་བཟླས་སོ།། དེ་ནས་ཀ་པཱ་ལ་ཁྲག་ཆང་དང་མངར་གསུམ་སྦྱར་བ་ལ་ཆོས་སྨན་བཏབ་པ་ཐོགས་ཏེ། བདུད་རྩི་བྱིན་རླབས་ཀྱི་སྔགས་བདུན་གྱིས་བྱིན་གྱིས་བརླབས་ཏེ། ཧཱུཾ༔ བཅོམ་ལྡན་དཔལ་ཆེན་

༄༅། །རྡོ་རྗེ་གཞོན་ནུ་དང་༔ ཡུམ་ཆེན་འཁོར་ལོ་རྒྱས་འདེབས་མ༔ ཁྲོ་བཅུ་ཡབ་ཡུམ་ཟ་གསོད་དང་༔ སྲས་མཆོག་སྒོ་བཞི་སྲུང་མར་བཅས༔ ཐུགས་དམ་དབང་གིས་སྤྱན་འདྲེན་ན༔
འདིར་གཤེགས་ཕོ་བྲང་གཉན་དུ་བཞུགས༔ ས་མ་ཡ་ཛཿ ཛཿཧཱུཾ་བཾ་ཧོཿ ཧོཿ དཔལ་ཆེན་ཡབ་ཡུམ་འཁོར་དང་བཅས༔ དང་པོ་ཆོས་དབྱིངས་ཡེ་ཤེས་ལྷ༔ བར་དུ་བདག་གི་ཡི་དམ་ལྷ༔ ད་ལྟ་ལྷ་
དང་གཉིས་སུ་མེད༔ གཉིས་མེད་རོལ་པའི་མཁའ་དབྱིངས་སུ༔ སྨན་རཀ་བདུད་རྩི་སྦྱར་བས་མཆོད༔ མཆོད་འབུལ་འཛབ་རྫོགས་དངོས་གྲུབ་སྩོལ༔ སྐབས་དེར་མཚན་དོན་ནས་མཆོད་པར་གསུངས་པས་བླ་མ་
བརྒྱུད་མཆོད་ནས་ཕུར་སྲུང་གི་བར་ལས་བྱང་ལྟར་མཆོད་ཅིང་མཐེབ་སྲིན་གྱིས་འཐོར་ལ་འབུལ་ལོ། །སླར་ཡང་དངོས་གྲུབ་བསྐུལ་བ་ནི་འདི་སྐད་དོ།། ཧཱུཾ༔ སྲིད་པའི་ཕུར་བུ་སྒྲུབ་པ་དང་༔ དབང་དང་དངོས་གྲུབ་བླང་བའི་ཕྱིར༔
ཡེ་ཤེས་ཁྲོ་བོ་གཤེགས་སུ་གསོལ༔ ཡེ་ཤེས་ཁྲོ་བོ་གཤེགས་ནས་ཀྱང་༔ ཀཱི་ལ་ཡ་ཡི་དངོས་གྲུབ་སྩོལ༔ རྡོ་རྗེ་ཕུར་པའི་ལྷ་ཚོགས་དགོངས༔ དང་པོ་བསྙེན་པ་དབུ་ཚུགས་ནས༔ དོ་ནུབ་ཕན་ཆད་ཞག་
གྲངས་ཐེམས༔ བཟླས་བརྗོད་བསྙེན་པའི་གྲངས་ཀྱང་ཚང་༔ འགྲོ་བ་མ་ལུས་བསྒྲལ་སླད་དུ་༔ ཀཱི་ལ་ཡ་ཡི་དངོས་གྲུབ་སྩོལ༔ ཨོཾ༏ བཅོམ་ལྡན་དཔལ་ཆེན་ཡབ་ཡུམ་སྦྱོར༔ གསང་བ་བྱང་

སེམས་དངོས་གྲུབ་སྩོལ༔ ཕྱོགས་བཅུའི་ཁྲོ་རྒྱལ་ཡབ་ཡུམ་དང་༔ ཟ་བྱེད་གསོད་བྱེད་སྤྲུལ་པར་བཅས༔ ཕྱོགས་བཅུར་དབང་དང་ཕྱོགས་སྐྱོང་འདུལ༔ དབང་བཅུ་ཡོངས་རྫོགས་དངོས་གྲུབ་སྩོལ༔
དཔལ་ཆེན་སྐུ་གསུང་ཐུགས་ལས་འཁྲུངས༔ ཁྲོ་རྒྱལ་འབུམ་ལས་མཐུ་སྟོབས་འཕགས༔ ཁྲོ་རྒྱལ་ཀུན་འདུས་ཀཱི་ལ་ཡ༔ ཁམས་གསུམ་ཡོངས་སྒྲོལ་དངོས་གྲུབ་སྩོལ༔ གསེར་དངུལ་ཟངས་ལྕགས་
ཕུར་པ་བཞི༔ བསྙེན་ཅིང་སྒྲུབ་པའི་ལྷ་ལགས་ཀྱི༔ ཞི་རྒྱས་དབང་དྲག་དངོས་གྲུབ་སྩོལ༔ དཔལ་གྱི་བཀའ་ཉན་སྒྲུབ་མཆོག་སྐྱོང་༔ ཤྭ་ན་བདག་ཉིད་ས་བདག་བཞི༔ ཚེ་དབང་ལོངས་སྤྱོད་གྲུབ་
རྟགས་རྣམས༔ མཐུ་བྱིན་དྲེགས་པའི་དངོས་གྲུབ་སྩོལ༔ བསེ་ལྕགས་དུང་གསུམ་སྐྱེས་བུ་གིང་༔ མ་བདུན་སྲིང་བཞི་དབང་ཕྱུག་ཚོགས༔ དྲག་རྩལ་དངོས་གྲུབ་རྒྱ་མཚོའི་མཛོད༔ ཕྲིན་ལས་ཡིད་
བཞིན་དངོས་གྲུབ་སྩོལ༔ ཨོཾ་བཛྲ་ཀཱི་ལི་ཀཱི་ལ་ཡ་ཀཱ་ཡ་ཝཱ་ཀ་ཙིཏྟ་སིདྡྷི་ཨ་ཡུ་རེ་ན་ན་ཁ་དྷི་སརྦ་སིདྡྷི་གུ་ཎ་ཕ་ལ་ཧོ༔ སིདྡྷི་སིདྡྷི་ཧཱུཾ་ཧཱུཾ་ཨ་ཨ་ཨཱཿ ཞེས་ལྷ་དང་དངོས་གྲུབ་ཀྱི་བཅུད་ཐམས་ཅད་བདག་གི་ཐུགས་སྲོག་ཧཱུཾ་ལ་
བསྡུ་ཞིང་དབྱེར་མེད་དུ་བསམ་མོ། །དངོས་གྲུབ་བླང་བའོ།། བཞི་པ་རྗེས་མཆོག་གི་རིམ་པ་ནི། དེ་ལྟར་འཛབ་བསྐུལ་ནས་རྩ་གསུམ་བསྐང་གསོའི་བར་དཀྱུས་བཞིན་གྲུབ་རྗེས། གཙང་བཙོག་གི་ལྷག་མ་སོ་སོར་བཤམས་པ་སྨན་རཀ་གིས་སྦྲན་ལ།

༄༅། །ཨེ་བྷྲཱུཾ༏ གཏོར་གཞོང་དྲག་པོའི་གཞལ་ཡས་སུ་བསམ་ལ། ཞེས་སོགས་ཀྱིས་ལྷག་མ་ལས་བྱང་གི་ནང་ལྟར་བཏང་བའི། རྣམ་པ་གཅིག་ཏུ་མི་བསྲེ་རུ༔ ཞེས་སོགས་ཀྱི་སྐབས་སུ་གཙང་བཙོག་གི་
ལྷག་གཉིས་བསྲེ་ཞིང་ཁ་ཕྲུས་བཏབ་ལ་མཇུག་ཏུ་ཕྱིར་བཏང་ངོ་། །ཆོས་སྲུང་གི་གཏོར་མ་རྣམས་ཤོད་དུ་ཕབ་པའམ་བསྒུལ་ཞིང་སྨན་རཀ་གིས་སྦྲན་པའི་མཐར་ཕྱི་རོལ་དུ་ཞལ་ནང་བསྟན་གྱིས་འབུལ། བཤལ་ཆུར་གཙོ་བོའི་ཕམ་ཕབ་དང་འབྲུ་ཚོམ་བདུད་རྩི་
བླུགས་ཏེ་ཐུགས་ཀྱི་ཕྲིན་ལས་ལྟར་བརྟན་མ་བསྐྱང་ངོ་། །དངོས་གྲུབ་ལེན་པའི་ཚིག་དབང་བསྐུར་གྱི་གསོལ་བཏབ། ཧཱུཾ༔ རྡོ་རྗེ་གཞོན་ནུའི་རིག་འཛིན་རྣམས༔ སྲིད་པ་རྡོ་རྗེ་གྲུབ་མཛོད་ཅིག༔ ཅེས་པ་ནས། དབང་དང་དངོས་
གྲུབ་འདིར་སྩོལ་ཅིག༔ ཅེས་པའི་བར་དང་། ཨོཾ་བཛྲ་ཀཱི་ལི་ཀཱི་ལ་ཡ་ཀཱ་ཡ་ཝཱ་ཀ་ཙིཏྟ་ཨབྷི་རིཉྩ་ཧཱུཾ༔ ཞེས་བརྗོད་ལ་སྒྲུབ་ཕུར་རྣམས་རང་གི་གནས་གསུམ་དུ་གཏུག་ལ། སྒྲུབ་གཏོར་ལྷར་གསལ་བ་གནས་བཞིར་གཏུག་ཅིང་དབང་བཞི་
བླང་བའི་ཏིང་འཛིན་བྱ། མཐར་གཏོར་མའི་དམ་ཡེ་ཕྲལ་ཏེ་ཡེ་ཤེས་པ་གཤེགས། དམ་ཚིག་པ་བདུད་རྩིར་ཞུ་བར་བསམ་ལ་དངོས་གྲུབ་ཏུ་རོལ། དངོས་གྲུབ་ཀྱི་རྫས་གཞན་རྣམས་ཀྱང་ལོངས་སྤྱོད་པར་བྱའོ། །དེ་ནས་དཀྱིལ་འཁོར་གྱི་མཆོད་པ་རྣམས་
གསར་དུ་བཤམས་པའམ་ཁ་གསོས་ཤིང་སྒྲུབ་གཏོར་ལ་སྨན་རཀ་སྦྲན་ཏེ། རྗེས་མཆོག་གི་མཆོད་བསྟོད་བཟོད་གསོལ། ཡིག་བརྒྱས་ལྷག་ཆད་ཁ་བཀང་བ་སོགས་ཕྱག་ལེན་ལྟར་རྒྱས་པར་བྱས་ལ། དཀྱིལ་འཁོར་བསྡུ་བ་ནི། ཨཱོཾ༏ ཁྱེད་ཀྱིས་

སེམས་ཅན་ཀུན་དོན་མཛད༔ ཅེས་སོགས་དང་། བཛྲ་མུཿས་རྡུལ་ཚོན་དབང་ལྡན་ནས་རྡོ་རྗེའི་རྩེས་བསྡུ་ཞིང་། ཕྱོགས་བཅུ་ཁྲོ་བོའི་དཀྱིལ་འཁོར་རྟེན་དང་བརྟེན་པར་བཅས་པ་དང་རྡུལ་ཚོན་གྱི་རྟེན་དཀྱིལ་འཁོར་གྱི་ཡེ་ཤེས་པ་གཤེགས། དམ་
ཚིག་པ་བདག་ལ་བསྡུ། མཚན་མ་རྫས་དཀྱིལ་ལ། འདིར་ནི་གཟུགས་དང་ལྷན་ཅིག་ཏུ༔ ཞེས་སོགས་དང་། སུ་པྲ་ཏིཥྛས་མེ་ཏོག་འཐོར་ཞིང་སྒྲུབ་ཕུར་རྣམས་དང་སྒྲུབ་རྫས་ཀྱི་བྲིས་འབུར་དུ་བྱས་པའི་རྟེན་རྣམས་ལ་བརྟན་བཞུགས་བྱ། ད་
ནི་དཀྱིལ་འཁོར་གསལ་བཏབ་ལ༔ ཞེས་སོགས་ཀྱི་སྒོ་ནས་བདག་ཉིད་རྩ་བའི་དཀྱིལ་འཁོར་ལུས་དཀྱིལ་དང་བཅས་པ་རྟག་པའི་མཐའ་བསལ་ཕྱིར་རྫོགས་རིམ་དུ་བསྡུས་ཤིང་། ཆད་པའི་མཐའ་བསལ་ཕྱིར་ཧཱུཾ་ཞེས་བརྗོད་པས་བདག་ཉིད་གཙོ་བོའི་ང་
རྒྱལ་ལ་གནས་པས་རྒྱུན་སྤྱོད་ལ་འཇུག་གོ །དེ་ལྟ་བུའི་དགེ་བ་སངས་རྒྱས་ཀྱི་སར་བསྔོ་བ་དང་སྨོན་ལམ་རྣམ་པར་དག་པ་བཏབ་ཅིང་བཀྲ་ཤིས་བརྗོད་ལ་མེ་ཏོག་གི་ཆར་དབབ་བོ།། མཚམས་དཀྲོལ་བ་ནི། རྒྱལ་ཆེན་བཞི་དང་སྒོ་སྐྱོང་ལ་མཆོད་གཏོར་
བཤམས་པའམ་ཡིད་མཆོད་ཀྱིས་ཀྱང་རུང་སྟེ། བཀའ་བརྒྱད་ཡོངས་རྫོགས་ལྟར། ཧཱུཾ༔ རྒྱལ་བའི་བཀའ་སྡོད་བསྟན་པ་སྲུངས༔ ཡུལ་འཁོར་སྐྱོང་དང་འཕགས་སྐྱེས་པོ༔ སྤྱན་མི་བཟང་དང་རྣམ་ཐོས་སྲས༔
གཏང་རག་མཆོད་སྦྱིན་གཏོར་མ་ལོང་༔ ཨོཾ་དྷྲིཥྜ་རཥྜ་ཡེ་སྭཱ་ཧཱ། བི་རུ་དྷ་ཀཱ་ཡེ་སྭཱ་ཧཱ། བེ་རཱུ་པཀྵ་ཡེ་སྭཱ་ཧཱ། བཻ་ཤྲ་མ་ཎ་ཡེ་སྭཱ་ཧཱ། མ་ཧཱ་བ་ལིནྟ་ཁཱ་ཧི་ ཞེས་དང་། ཨརྒྷཾ་སོགས་ཀྱིས་མཆོད་ལ། བྲིས་སྐུ་

༄༅། །ཡོད་ན་ཡེ་ཤེས་པ་བརྟན་བཞུགས་བྱ། མེད་ན་གཤེགས་གསོལ་དང་ཐོ་བཞི་བསྡུའོ། །སྒོ་སྐྱོང་གཉིས་ལ་གཏོར་མ་བྱིན་གྱིས་བརླབས་ཏེ། ཨོཾ་བཛྲ་ཀྲོ་ཏ་ཡ་མཱནྟ་ཀ་བ་ལིནྟ་ཁཱ་ཧི༔ ཨོཾ་བཛྲ་ཀྲོ་ཏ་ཨམྲྀ་ཏ་ཀུཎྜ་
ལི་བ་ལིནྟ་ཁཱ་ཧི། ཞེས་དང་། ཨརྒྷཾ་སོགས་ཀྱིས་མཆོད་ལ་བྲིས་སྐུར་མེ་ཏོག་གཏོར་ཏེ་སུ་པྲ་ཏིཥྛས་བརྟན་བཞུགས་བྱ་ཞིང་སྒོ་བྱང་བསྡུའོ། །མཆོག་སྐྱོང་ཕུར་བཏབ་རྣམས་འོག་གི་ཕུར་པ་ནས་རིམ་པར་ལྡོག་ཕྱོགས་སུ་ཧཱུཾ་མཛད་ཀྱི་ཕྱག་རྒྱ་དང་
སུམྦྷའི་སྔགས་ཀྱིས་ཕྱུང་པའི་ཕུར་ཤུལ་འོ་མས་བཀྲུ་ཞིང་། ཨཱོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ནི་སརྦ་ཨརྠ་སཱ་དྷ་ནི་སྭཱ་ཧཱ། ཞེས་སོ། །ཕུར་བཏབ་འདིའི་ཡེ་ཤེས་པ་རང་གནས་ཡིན་པས་ཕུར་པ་ཕྱུང་རྗེས་གཤེགས་བསྡུ་མི་དགོས། དཀྱིལ་
འཁོར་གྱི་ཐིག་ཤུལ་དབྱི་ཞིང་རྡུལ་ཚོན་རྣམས་བུམ་པར་བླུགས་ཏེ་བཀུར་སྟི་ཆེན་པོས་ཆུ་བོར་སྤྱན་དྲང་ངོ། །གནས་སྲུང་གི་ཆོ་ག་ཡང་ཞག་གསུམ་ཙམ་མམ་ཅི་རིགས་རྗེས་སུ་དཔག་གོ །དེ་ལྟར་སྤྱི་དོན་གསུམ་གྱི་སྒོ་ནས་སྒྲུབ་ཆེན་གྱི་ཆོ་ག་ལེགས་པར་བཤད་
ཟིན་ཏོ། ། སྨྲས་པ། ལྷ་བྲག་གཏེར་གྱི་ཡང་ཞུན་གོང་ཁུག་མ། དཔལ་ཆེན་རྡོ་རྗེ་ཕུར་པ་སྤུ་གྲི་ཡི། །སྒྲུབ་ཆེན་ཆོག་ཁྲིགས་སྙིང་པོ་རབ་གསལ་བ། །ཀུན་ཚང་གོ་བདེ་བཀླག་ཆོག་ཚུལ་དུ་སྦྱར། །ཟབ་ཡངས་རྒྱུད་སྡེའི་དགོངས་དོན་རྟོགས་དཀའ་
ཞིང་༑ །རྣམ་གསུམ་ཕུར་པའི་མན་ངག་གབ་འཁྲུགས་ཀྱང་། །རྒྱལ་དབང་ཐམས་ཅད་མཁྱེན་པའི་བཀའ་དྲིན་གྱིས། །ཚུལ་འདི་འཆད་ལ་སྤྲོ་བ་ལྷོད་མ་གྱུར། །འགའ་ཞིག་རང་ལུགས་ཕུར་པ་རྣམ་པ་གསུམ། །གླེགས་བམ་གཅིག་ཏུ་འདྲེས་པའི་གབ་

དཀྲུགས་ཀྱི། །སྦས་དོན་རྣམ་པར་འབྱེད་པའི་མཐུ་བྲལ་ཡང་། །བྱང་གཏེར་ཕུར་པའི་མིང་ཙམ་འཛིན་པས་ངལ། །དེ་ཕྱིར་གཙོ་བོ་དབུ་དགུ་ཕྱག་བཅོ་བརྒྱད། །ཁྲོ་བཅུ་ཞལ་གསུམ་ཕྱག་དྲུག་ཡུམ་དང་བཅས། །ཕྲ་ཕྱག་ཞལ་གཅིག་ཕྱག་གཉིས་ལ་སོགས་
པ༑ །ཕུར་པ་རྒྱས་པ་ཆེ་མཆོག་ལྷ་ཁྲར་གྲགས། །གཙོ་བོ་ཞལ་གསུམ་ཕྱག་དྲུག་ཞབས་བཞི་པ། །ཁྲོ་བཅུ་ཟ་གསོད་ཞལ་གཅིག་ཕྱག་གཉིས་པ། །ཕུར་ཞབས་ཅན་དེ་ཀུན་ཀྱང་སྐུ་མདོག་ནག །འབྲིང་པོ་སྤུ་གྲི་ལྷ་ནག་ཅེས་སུ་གྲགས། །ལྷ་ཚོགས་དེ་
རྣམས་ལུས་དཀྱིལ་བཀོད་པ་ལ། །བསྡུས་པ་དྲིལ་སྒྲུབ་ཅེས་གྲགས་བླ་མའི་གསུང་། །དྲག་སྔགས་ལྕགས་ཁང་ནག་པོ་ལ་སོགས་པ། །མིང་གི་རྣམ་གྲངས་ལས་གཞན་ཟུར་དུ་མེད། །སྨིན་བྱེད་དབང་ལ་ཆེ་མཆོག་སྤུ་གྲི་གཉིས། །སོ་སོར་བསྐུར་དང་སྤུ་
གྲི་ཆེ་མཆོག་ནས། །ཁ་བསྐང་བསྐུར་བའི་ལུགས་སྲོལ་གཉིས་ཀ་ཡོད། །བཀླགས་ལུགས་གླེགས་བམ་ཡོངས་རྫོགས་གཅིག་ཏུ་འདུས། །མན་ངག་བླ་མའི་གསུང་རྒྱུན་སྙན་བརྒྱུད་ལ། །ཞལ་ཤེས་ཁོ་ནས་བརྒྱན་པ་གཙོ་ཆེ་བས། །གླེགས་བམ་བལྟས་པ་
ཙམ་གྱིས་ཟབ་མོའི་གནད། །རྟོགས་པའི་སྤྲོས་པ་ཆོས་ལ་གཉིས་བྱོས་ཤིག །དེ་ལྟར་གདམས་པའི་གནད་ལ་མ་འདྲིས་ཀྱང་། །ཆེར་རློམ་བཟང་རྫུའི་ཟོལ་གྱི་ཕུར་མཁན་དུ། །གད་རྒྱངས་སྒྲོག་པའི་སྟོང་ལྡིར་མ་ཆེ་བར། །ཚད་ལྡན་རྡོ་རྗེའི་སློབ་དཔོན་
ལེགས་བསྟེན་ཅིག །ཁོ་བོས་ཡོངས་འཛིན་དམ་པ་མང་བསྟེན་ཅིང་། །གསར་རྙིང་ཕུར་པའི་སྨིན་གྲོལ་མང་དུ་ཐོས། །རྒྱུད་དང་གདམས་པའི་གནད་གསང་ལེགས་རྟོགས་པས། །ཆོག་ཁྲིགས་འདི་ལ་རང་བཟོའི་དྲི་མ་མེད། །དེ་ཕྱིར་ཨེ་ཝཾ་ལྕོག་སྒར་ཆོས་

༄༅། །ཀྱི་གྲྭའི། །ཆོས་ཚུལ་རྣམ་པར་འཕེལ་ཕྱིར་ལྷག་བསམ་གྱིས། །ལེགས་བཤད་ཡི་གེར་བཀོད་པའི་དགེ་བ་འདིས། །ཀུན་ཀྱང་གདོད་མའི་མགོན་པོའི་སར་ཕྱིན་ཤོག །དེ་ལྟར་བྱང་གཏེར་ཕུར་པ་འབྲིང་པོ་སྤུ་གྲིའི་སྒྲུབ་ཆེན་ཆོག་
ཁྲིགས་ལག་ལེན་སྙིང་པོ་རབ་གསལ་ཞེས་བྱ་བ་འདི་ཡང་ཉེ་བར་གནས་པ་དགེ་སློང་པདྨ་དགེ་དབང་གིས་རིང་མོ་ནས་བསྐུལ་བ་དང་། དགེ་སློང་སྨན་མཆོག་གིས་ཀྱང་བསྐུལ་ཞིང་ཡི་གེའི་མཚམས་སྦྱར་བ་ལ་བརྟེན་ནས། ཕྲིན་ལས་ཕུར་པ་ལ་ཡི་དམ་དུ་འཛིན་
པའི་དགེ་སློང་བྱ་བྲལ་བ་པདྨ་ཕྲིན་ལས་ཀྱིས་ས་ཕུ